कथीपर कानी ?
 हम गाममे रहि खेती करैत छी आ हमर भाइ शहरमे सपरिवार रहि नोकरी करैत छथि । एहि बेर छठिमे सपरिपार दिनकर-दिनानाथकेँ दुआरिपर हाजरी दै लेल आएल छलथि । हमर छोटका बेटा आ हुनकर बौआ प्रिंस एकदतरिये छथि । दुनू चौथामे पढ़ै छथि । एक साँझ हम खेतक आरि-कोन ठीक क' आयलौं आ दलानपर बैसि कने सुस्ताइ छलौ त' दुनू भैयारीकेँ बतियाइत सुनलौं । प्रिंस हमर बौआसँ पुछलक-"तोरा इसँकूलमे प्रेयर के बाद सर जी की सब करै छथुन ? "
हमर बौआ कहलक-"भनसियाकेँ चाउर-दालि-आलू सब दै छथिन । "
प्रिंस आश्चर्य करैत बाजल-"से किए ! . . . अच्छे क्लासमे सरजी नीकसँ पढ़बै छथुन ने ? "
हमर बौआ फेर जबाब देलक-"नै, हाजरिये बनबैमे आ हल्ला शांत करैमे बीजी रहै छथिन । डेढ़ सौ विद्यार्थी छियै ने । "
"ओह. . . लंच कते देरकेँ होइ छौ ? "
"दू घंटा । छौ सौ बच्चा पाँतिमे खाइ छै ने । "
प्रिंस आश्चर्यसँ आँखि नम्हर करैत बाजल-"बाप रे बाप, ई त' लंच नै भेलै, भोज भ' गेलै । अच्छे तकर बाद की होइ छौ ? "
हमर बौआ खुश होइत बाजल-" तकर बाद छुट्टी होइ छै. . कुट्टी काटै लए । "
"एँ. . . मने खेल, ड्रॉइंग, म्यूजिक सब नै होइ छौ की ? "प्रिंस नाँक टेढ़ करैत बाजल जेना कि घृणा क' रहल होइ ।
 "होइ छै ने । भरि दिन त' क्लासमे खेलते रहै छी । " बौआक जबाब सुनि प्रिंस कहलक-"मने तोरा इस्कुलमे पढ़ाइ छोड़ि बाँकी सब चीज होइ छौ . . . हा . . हा. . हा ।
 प्रिंसक हँसी हमर छातीकेँ छलनी क' देलक । हम सोचि नै पाबि रहल छलौं जे हम अपन गरीबीपर भोकारि पारि कानी वा अपन सरकारी शिक्षा व्यवस्थापर ?
 265. 